হিস্যাদারের সর্বোচ্চ অগ্রাধিকার

**হিস্যাদারের সর্বোচ্চ অগ্রাধিকার** নিগমীয় পরিচালন ব্যবস্থার একটি তত্ত্ব যা অনুযায়ী হিস্যাদারদের স্বার্থকে অন্যান্য সকল অংশীজনের তুলনায় সর্বোচ্চ অগ্রাধিকার দেওয়া উচিত। হিস্যাদারের সর্বোচ্চ অগ্রাধিকার পদ্ধতিতে প্রায়শই হিস্যাদারদেরকে নিগমীয় সিদ্ধান্ত গ্রহণে সরাসরি এবং ঘন ঘন মধ্যস্থতা করার ক্ষমতা দেয়া হয়। নিগমীয় সনদ সংশোধন করার ক্ষেত্রে হিস্যাদারদের একতরফা ক্ষমতা, ব্যবসায়িক সিদ্ধান্তের উপর হিস্যাদারদের ভোট এবং নিয়মিত নিগমীয় পরিচালনা পর্ষদ নির্বাচন প্রতিযোগিতার মাধ্যমে এই ক্ষমতার বহিঃপ্রকাশ ঘটে। হিস্যাদারের সর্বোচ্চ অগ্রাধিকারের নীতিটি প্রথম আদালত দ্বারা সংখ্যাগরিষ্ঠ ও সংখ্যালঘু  হিস্যাদারদের মধ্যে বিরোধ নিষ্পত্তির জন্য ব্যবহৃত হয়েছিল এবং সময়ের সাথে সাথে এই নীতির আদর্শ ব্যবহার সংখ্যালঘু হিস্যাদার নিপীড়নের আধুনিক মতবাদে বিকাশ লাভ করে।

জেমস কি ১৯৯৫ সালে ডানপন্থী মুক্তিবাদী মিজেস ইনস্টিটিউট নামক চিন্তাকেন্দ্রের জন্য লিখেছিলেন যে "যদি ব্যক্তিগত সম্পত্তিকে সত্যিকার অর্থে সম্মান করা হত, তাহলে হিস্যাদারদের স্বার্থরক্ষাই নিগমের প্রাথমিক, অথবা আরও ভালো করতে হলে, একমাত্র উদ্দেশ্য হত।"  তবে হিস্যাদারদের সর্বোচ্চ অগ্রাধিকারের মতবাদ নিগমীয় সামাজিক দায়বদ্ধতা ও অন্যান্য আইনি বাধ্যবাধকতার সাথে সাংঘর্ষিক বলে সমালোচিত হয়েছে।

## পটভূমি
১৯১৯ সালে মার্কিন যুক্তরাষ্ট্রে *[[ডজ বনাম ফোর্ড মোটর কোং]]* মামলার রায়ে হিস্যাদারদের অগ্রাধিকার প্রথমবারের মতো স্পষ্ট ভাষায় রূপদান করা হয়েছিল মিশিগান সুপ্রিম কোর্টের (অঙ্গরাজ্যটির সর্বোচ্চ আদালত) মতামতে বলা হয় যে "এ নিয়ে কোনও বিভ্রান্তি থাকা উচিত নয় যে... একটি ব্যবসায়িক নিগম (কর্পোরেশন) মূলত হিস্যাদারদের লাভের উদ্দেশ্যে সংগঠিত ও পরিচালিত হয়।" সাধারণত দাবি করা হয় যে মামলাটি একটি পূর্বনজির স্থাপন করেছে, যা অনুযায়ী ব্যবস্থাপক বা পরিচালকদেরকে হিস্যাদারদের মুনাফা সর্বাধিক করতে হবে। তবে এই বিষয়ে আদালতের বিবৃতির মর্যাদাটি এখনও বিতর্কিত। কিছু আইনবিদ যুক্তি দিয়েছেন যে এটি বিচারকের মন্তব্যমাত্র, যার সাথে রায়ের কোনও সম্পর্ক নেই ও যা পালনের কোনও বাধ্যবাধকতা নেই।

"হিস্যাদারেরা হলেন নিগমের 'প্রকৃত মালিক'" - এই ধারণাটি প্রথম ১৯৩২ সালে মার্কিন যুক্তরাষ্ট্রের নিগমীয় আইন ও নিগমীয় পরিচালনা ব্যবস্থার ভিত্তি সম্পর্কে প্রকাশিত প্রকাশনা *[[দ্য মডার্ন কর্পোরেশন অ্যান্ড প্রাইভেট প্রপার্টি]]*  গ্রন্থে অ্যাডলফ বার্ল ও গার্ডিনার মিনস উপস্থাপন করেন।

অর্থনীতিবিদ মিল্টন ফ্রিডম্যান তাঁর ১৯৬২ সালে প্রকাশিত *[[ক্যাপিটালিজম অ্যান্ড ফ্রিডম]]*  গ্রন্থে হিস্যাদারদের সর্বোচ্চ অগ্রাধিকারের তত্ত্বটি উপস্থাপন করেন। তিনি বলেন যে "নিগমিগুলির জন্য তাদের হিস্যাদারদের জন্য সর্বাধিক মুনাফা অর্জনের চেয়ে উচ্চতর আর কোনও উদ্দেশ্য নেই।" ফ্রিডম্যান বলেছিলেন যে যদি নিগমগুলি তাদের হিস্যাদাররদের জন্য অর্থ উপার্জন ছাড়া অন্য কিছুকে তাদের প্রাথমিক উদ্দেশ্য হিসাবে গ্রহণ করে, তবে সেটি "আমাদের মুক্ত সমাজের ভিত্তিকেই সম্পূর্ণরূপে ক্ষুন্ন করবে।" ১৯৭০ সালের ১৩ই সেপ্টেম্বর *[[দ্য নিউ ইয়র্ক টাইমস]]* পত্রিকায় প্রকাশিত "এ ফ্রিডম্যান ডকট্রিন: দ্য সোশ্যাল রেসপন্সিবিলিটি অফ বিজনেস ইজ টু ইনক্রিজ ইটস প্রফিটস" প্রবন্ধটিতে তিনি লেখেন:

শিকাগো বিশ্ববিদ্যালয়ে ফ্রিডম্যানের প্রাক্তন ছাত্র ও অর্থনীতিবিদ মাইকেল সি. জেনসেনকে হিস্যাদারের সর্বোচ্চ অগ্রাধিকারের ধারণাটি জনপ্রিয় করতে সাহায্য করার জন্য ব্যাপকভাবে কৃতিত্ব দেয়া হয়। 

পরবর্তী বছরগুলিতে এই মতবাদটির প্রভাব হ্রাস পায়। জ্যাক ওয়েলচ (যিনি জেনারেল ইলেকট্রিক ব্যবসা প্রতিষ্ঠানটির প্রধান নির্বাহী কর্মকর্তা থাকাকালীন হিস্যাদারদের সর্বোচ্চ অগ্রাধিকারের সপক্ষে প্রচারের জন্য পরিচিত ছিলেন) *[[ফাইন্যান্সিয়াল টাইমস|ফিনান্সিয়াল টাইমস]]* পত্রিকার সাথে ২০০৯ সালের মার্চ মাসে একটি সাক্ষাৎকারে বলেন যে "আপাতদৃষ্টিতে হিস্যাদারের প্রাপ্ত মূল্য বিশ্বের নির্বোধতম ধারণা।"  ২০১৯ সালের আগস্ট মাসে বিজনেস রাউন্ডটেবিল সংস্থাটি তার বিকল্প দৃষ্টিভঙ্গি প্রকাশ করে, যাতে ব্যাপক পরিসরে অন্তর্ভুক্ত "অংশীজনদের" জন্য দীর্ঘমেয়াদী সুবিধার উপর দৃষ্টি নিবদ্ধ করা হয়।

## আরও দেখুন
* ফ্রিডম্যান মতবাদ
* অংশীজন তত্ত্ব

## তথ্যসূত্র

বিষয়শ্রেণী:কর্পোরেট প্রশাসন
বিষয়শ্রেণী:হিস্যাদার